LV Eiropas Savienības Oficiālais Vēstnesis C 75/4

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 75/04)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

SALAME PIEMONTE

ES Nr.: IT-PGI-0005-01237 – 6.6.2014.

ACVN ( ) AĢIN ( X )

1. Nosaukums

Salame Piemonte

2. Dalībvalsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

Produkta Salame Piemonte sastāvā ir svaigas, speķa marmorējumu cauraugušas cūkgaļas maisījums, kas nav bijis saldēts un iegūts no šādām cūkas liemeņa daļām – liesums: šķērssvītrotie muskuļi no ciskas, pleca un krūtīm; treknums: augstvērtīgi tauki no krūšu daļas un kakla un speķis.

Salame Piemonte ražošanai ir noteikti šādi nogatavināšanas laiki atkarībā no svaigās desas diametra:

— diametrs 40–70 mm – vismaz 10 dienas, taču nepārsniedzot 50 dienas,

— diametrs 71–90 mm – vismaz 21 diena, taču nepārsniedzot 84 dienas.

Produktu laižot tirdzniecībā, vesels Salame Piemonte sver vismaz 300 gramus, un tam ir šādas organoleptiskās, ķīmiski fizikālās un mikrobioloģiskās īpašības.

Organoleptiskās īpašības

Ārējais izskats: forma cilindriska vai – mazākiem gabaliem – saliekta.

Konsistence: produkts ir blīvs un pēc konsistences mīksts. Tam nav redzamu aponeirožu.

Izskats šķērsgriezumā: šķēle ir blīva un viendabīga, muskuļaudu un speķa daļas tipiski sasaistītas, radot “iegarenu” izskatu. Produkta sastāvā esošie pipari ir drupatu un/vai pulvera veidā.

Krāsa: rubīnsarkana.

Smarža: izsmalcināta, atgādina nogatavojušos gaļu, nogatavinātu produktu, vīnu un ķiplokus.

Garša: maiga un izsmalcināta, nedaudz bagātināta ar garšvielām (pipariem un muskatriekstiem), ar labu aromātiskuma noturību, nekad nav skāba, sālījums līdzsvarots.

Ķīmiskās un ķīmiski fizikālās īpašības

Kopproteīni: vismaz 23 % Kolagēna un proteīnu attiecība nepārsniedz 0,12 Ūdens un proteīnu attiecība nepārsniedz 2,00 Tauku un proteīnu attiecība nepārsniedz 1,40 pH ≥ 5,2

Mikrobioloģiskās īpašības

Mezofilo mikrobu piejaukums: > 1 × 107 kolonijveidotāju vienību uz gramu, jo īpaši pienskābes baktērijas un koki [coccaceae].

Salame Piemonte var ražot dažādās formās un gabalos no viena un tā paša maisījuma, kas iepildīts dabiskā cūkas zarnas apvalkā vai dabiskas izcelsmes apvalkā, turklāt svaigas desas diametrs ir dažāds – 40–90 mm.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Ar AĢIN Salame Piemonte apzīmēto produktu iegūst no tādu cūku gaļas, kuru īpašības aprakstītas še turpmāk.

— Izmanto tradicionālo Large White un Landrace tīršķirņu cūkas vai to krustojumus.

— Turklāt atļauts izmantot no Duroc šķirnes izaudzētas cūkas.

— Ir atļauts izmantot arī cūkas, kas ir citu šķirņu, šķirņu krustojumu vai hibrīdšķirņu cūkas, ja vien to liemeņi atbilst E, U, R vai O uzbūves klasei saskaņā ar Kopienas tabulu cūku liemeņu klasifikācijai, kas ievietota grozītās Padomes Regulas (EK) Nr. 1234/2007 (2) V pielikumā.

— Tomēr, ievērojot tradīciju, nav atļauts izmantot dzīvniekus, kam piemīt šķirnes prasībām pretējas īpašības, jo sevišķi attiecībā uz cūku stresa sindromu (CSS), kura pazīmes pēc dzīvnieka nokaušanas var atklāt arī nogatavinātos produktos.

— Taču nav atļauts izmantot šādu tīršķirņu dzīvniekus: Beļģijas Landrace, Hampshire, Pietrain, Duroc un Spotted Poland.

— Jāizmanto tādu ģenētisko tipu dzīvnieki, kas nodrošina liela svara liemeņu iegūšanu ar labiem rādītājiem; jebkurā gadījumā katras partijas vidējam svaram (dzīvsvaram) jābūt 160 kilogrami plus mīnus 10 %.

— Minimālais kaušanas vecums ir deviņi mēneši.

— Nedrīkst izmantot [vaislas] kuiļus un sivēnmātes.

— Kaujamajām cūkām jābūt labā veselības stāvoklī, un kautķermeņiem jābūt pilnībā atasiņotiem.

Attiecībā uz cūku izcelsmi ģeogrāfiska ierobežojuma nav.

Cūku ēdināšana noris divos posmos, un tās pamatā ir galvenokārt graudkopības produkcija. Cūku vidējo barības devu veido galvenokārt kukurūzas kliju rauši, arī mieži, klijas, soja un minerālbarības piedevas. Paredzēts izēdināt arī tādus siera rūpniecības blakusproduktus kā sūkalas un paniņas. Izbarojamās sūkalas un paniņas kopā katrai cūkai dienā nedrīkst pārsniegt 15 litrus. Barības daļu atļauts papildināt ar minerālvielām un vitamīniem, taču nepārsniedzot spēkā esošajos tiesību aktos noteiktos ierobežojumus.

Citas sastāvdaļas

Pārējās sastāvdaļas ir sāls (nepārsniedzot 3 %), veseli un/vai drupināti, un/vai pulverī saberzti pipari (nepārsniedzot 0,4 %), garšvielas un aromātiski augi: ķiploki, veselas vai maltas, vai ar vīnu sajauktas krustnagliņas un muskatrieksti. Lai garantētu Salame Piemonte tipisko garšu un ievērotu tradicionālo ražošanas metodi, nepieciešams izmantot ar izcelsmes vietas nosaukumu apzīmētu Piemontas sarkano vīnu, kas iegūts no vietējo šķirņu “Barbera”, “Dolcetto” un “Nebbiolo” vīnogulājiem (vairāk par 0,25 % pēc svara).

Atļauts izmantot cukuru un/vai dekstrozi, fermentācijas ierauga kultūras, nātrija un/vai kālija nitrātu, nātrija un/vai kālija nitrītu, citronskābi un tās nātrija sāli.

Nav atļauts izmantot citas tehnoloģiskas palīgvielas ūdens fiksēšanai audos.

3.4. Īpaši ražošanas posmi, kas jāveic noteiktajā ģeogrāfiskajā apgabalā

Visi Salame Piemonte ražošanas posmi – sālīšana, pildīšana, pārsiešana, nosusināšana un nogatavināšana – noris 4. punktā noteiktajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Ar AĢIN Salame Piemonte apzīmēto produktu laiž tirdzniecībā neiepakotu vai iesaiņotu vakuumiepakojumā vai aizsargatmosfēras iepakojumā, veselu, sadalītu gabalos vai sagrieztu šķēlēs.

3.6. Ar reģistrēto nosaukumu apzīmētā produkta marķēšanas īpašie noteikumi

Aizsargātās ģeogrāfiskās izcelsmes norādes Salame Piemonte apzīmējumam uz etiķetes jābūt atveidotam ar skaidriem un neizdzēšamiem burtiem, kas krasi atšķiras no burtiem, kuri izmantoti visos pārējos etiķetes uzrakstos; tieši aiz nosaukuma ir norāde “Indicazione Geografica Protetta” (aizsargāta ģeogrāfiskās izcelsmes norāde), kurai jābūt iztulkotai tās valsts valodā, kurā produktu tirgo, Savienības grafiskais simbols un turpmāk norādītais Salame Piemonte logotips.

Uz Salame Piemonte etiķetes ir atļauts norādīt cūkgaļas izcelsmes zemi vai reģionu. Ja izmantota vairāku zemju vai reģionu izcelsmes gaļa, tad tos uzskaitījumā norāda dilstošā secībā pēc attiecīgās izmantotās gaļas īpatsvara.

4. Precīza ģeogrāfiskā apgabala definīcija

Salame Piemonte gatavošanas un nogatavināšanas darbības jāveic Pjemontas reģiona teritorijā.

5. Saikne ar ģeogrāfisko apgabalu

Salame Piemonte ražošanas apgabalu veido viss Pjemontas reģions, kuram raksturīgi īpaši klimatiskie apstākļi. Pats Pjemontas (Piemonte) nosaukums cēlies no tā, ka reģions ģeogrāfiski atrodas “kalnu pakājēs” (ai piedi dei monti); šāda situācija ir par iemeslu tam, ka lielu reģiona daļu aizņem apgabali, kuros valda mērens subkontinentāls klimats ar salīdzinoši viendabīgām īpašībām; ziemā ir auksts, nokrišņu nav daudz, relatīvais gaisa mitrums no novembra, kas ir mitrākais mēnesis, pazeminās līdz februārim, kas ir sausākais mēnesis, un no ielejas līdz pakalniem; vēji ir mēreni, un bieži pūš fēns, kas jauc gaisa masas un veicina samērā zema gaisa mitruma līmeņa saglabāšanu. Turklāt Pjemontā ir lielāks saulesgaismas daudzums, un tātad mazāk mitruma nekā kaimiņos esošajos Po upes ielejas apgabalos; šīs starpības vēl izteiktākas ir tad, ja turienes apstākļus salīdzina ar tiem, kādi valda Ziemeļalpu apgabalos, kur saulesgaismas daudzums ir mazāks par aptuveni divām trešdaļām.

Līdzīgā kārtā Pjemontas klimats un teritorija apvienojumā ar agrotehniskajiem paņēmieniem, vīnkopības praksi un zinātību ir noteicoši faktori, kuri ar cilmes vietas nosaukumiem apzīmētajiem Pjemontas vīniem piešķir unikālu “terroir” raksturu, kas ir tipiska Salame Piemonte iezīme. Pjemontā vienmēr ražots daudz vīna, un Pjemontā lielākoties audzētie un pieejamie vietējie vīnogulāji pieder pie “Barbera”, “Dolcetto” un “Nebbiolo” šķirnes: šā iemesla dēļ šos vīnus izmanto par produkta Salame Piemonte sastāvdaļu.

Salame Piemonte desa ir blīva un pēc konsistences mīksta, rubīnsarkanā krāsā un ar maigu un izsmalcinātu garšu.

Specifiska Salame Piemonte īpašība ir tā, ka šī desa ir mīksta un tās garša ir maiga un izsmalcināta, kas panākta galvenokārt ar īslaicīgo nogatavināšanu. Šī raksturīgā īpašība, kas ir Pjemontā izkoptas senas sālītu gaļas izstrādājumu ražošanas tradīcijas rezultāts, laika gaitā ir kļuvusi par vietējo patērētāju gaumes un ieradumu sastāvdaļu.

Galvenā Salame Piemonte raksturīgā īpašība ir tā sastāvā ietilpstošais Pjemontas sarkanais vīns, kam piešķirts cilmes vietas nosaukums, kas iegūts vienīgi no “Barbera”, “Dolcetto” un “Nebbiolo” šķirnes vīnogām, un kura saturs desas maisījumā pārsniedz 0,25 %. Pjemontas vīnu tipiskums ietekmē Salame Piemonte garšu un aromātu, ar kuriem tas atšķiras no pārējiem tirgū pieejamajiem produktiem, kā tas vēsturiski vienmēr ir bijis.

Vairāki specifiski faktori, kuri veido produkta Salame Piemonte saikni ar tā gatavošanas apgabalu un par kuriem liecina reputācija un ražošanas metodes specifika, ir izcelti daudzās vēsturiskās atsaucēs un ir pierādījums tam, ka Salame Piemonte ražošana laika gaitā attīstījusies un iesakņojusies absolūti savdabīgā (sui generis) veidā salīdzinājumā ar citām desām, ko ražo citos Itālijas apgabalos.

1854. gadā (Savojas izcelsmes) karaļa šefpavārs un konditors Giovanni Vialardi savā traktātā “Cucina Borghese” sīki aprakstīja cūkgaļas desas gatavošanu, kuru var uzskatīt par īstu Salame Piemonte priekšgājēju, jo tās recepte ir līdzīga pašreizējai, un tajā jau toreiz bija paredzēts gatavojamajam maisījumam pievienot “laba barbera vīna kausu” (“un bicchiere di buon vino di barbera”).

Pēc kara rūpnieciskā ražošana paplašinājās, un kopš 1948. gada līdz šodienai nosaukums Salame Piemonte tiek norādīts reizi divās nedēļās izdotā Turīnas tirdzniecības kameras preču saraksta “Svaigas cūkgaļas” nodaļā.

Par Salame Piemonte saikni ar ražošanas apgabalu liecina arī tas, ka ražošanas procesā produktam pievieno sarkanvīnu, kas iegūts no triju Pjemontas slavenāko šķirņu – “Barbera”, “Dolcetto” un “Nebbiolo” – vīnogām. Šī īpašība ir šā nosaukuma produkta specifiku veidojošs elements un minēta vairākās publikācijās, mācību grāmatās un speciālos izdevumos par sālītas gaļas izstrādājumiem un izcelta vīnkopībai un gastronomijai veltītos valsts mēroga televīzijas raidījumos, kas bija skatāmi 2008.–2010. gadā. Šajā sakarā minama arī Riccardo Di Corato publikācija “Delizie del divin Porcello” – katalogā aprakstīti visi Itālijas sālītas gaļas un desu izstrādājumi (Ed. Idealibri srl, 1984. gada decembris, 160. lpp.), publikācija “Processo al maiale” (A. Beretta, Pavia, Monboso, 2002, 160. lpp.) un dažas televīzijas pārraides, piemēram, “Occhio alla spesa” un “Terre e sapori” kanālā Rai 1 un “Mela Verde” kanālā Rete Quattro, kurās netrūkst atsauču uz Pjemontas vīna izmantošanu par tipisku Salame Piemonte maisījuma sastāvdaļu.

Visbeidzot, Salame Piemonte atrodams daudzos vietējos un starptautiskos pasākumos, tostarp Salone del Gusto (Turīna, 2006., 2008., 2010. g.) un Cibus (Parma, 2008.–2010. g.).

Atsauce uz specifikācijas publikāciju

(šīs regulas 6. panta 1. punkta otrā daļa)

Valdība ir uzsākusi valsts iebildumu procedūru, AĢIN Salame Piemonte atzīšanas pieteikumu 2014. gada 26. aprīlī publicējot “Itālijas Republikas Oficiālā Vēstneša” (Gazzetta Ufficiale della Repubblica Italiana) 96. numurā.

Produkta specifikācijas konsolidētā redakcija ir pieejama internetā šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietnes mājas lapu (www.politicheagricole.it) un tad uzklikšķinot uz Prodotti DOP IGP (ekrāna augšdaļas labajā pusē), tad uz Prodotti DOP IGP STG (ekrāna kreisajā malā) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.

(2) OV L 299, 16.11.2007., 1. lpp.